Papersnake/gushiwen huggingface dataset:
垂丝钓（九月七日自寿）
陈亮（宋代）

菊花细雨。萧萧红蓼汀渚。景物渐幽，风致如许。秋未暮。又值吾初度。

看天宇。正澄清欲往，登高未也，红尘当面飞舞。几人吊古。乌帽牢收取。短发还羞觑。遐寿身、近五云深处。
古意
白居易（唐代）

脉脉复脉脉，美人千里隔。不见来几时，瑶草三四碧。

玉琴声悄悄，鸾镜尘幂幂。昔为连理枝，今作分飞翮。

寄书多不达，加饭终无益。心肠不自宽，衣带何由窄。
晓梦于松台山麓妙果寺大殿观壁画千岩竞秀万壑争流香烟横亘独鹤昂霄见落款乃咏馨二字因成四句兼寄咏馨
李达（明代）

耸壑昂霄僲骥图，松台归梦认模胡。前身画史今词客，独我犹藏记事珠。
送林正仲丞王山
陈傅良（宋代）

去年我为客，持酒送君归。
君今理征骖，我适卧旧庐。
人生足离合，仕宦相乘除。
科名余十年，丞县亦既迟。
颜色日愈好，绝口无嘘欷。
自言有时命，岁宴知何如。
深藏济人具，不作借势书。
虚名多自误，徐步乃疾驱。
从兹拭老眼，看君上亨衢。
浣溪沙·湖上西风急暮蝉
晏殊（宋代）

湖上西风急暮蝉。夜来清露湿红莲。少留归骑促歌筵。
为别莫辞金盏酒。入朝须近玉炉烟。不知重会是何年。
宿许山人别业
释简长（宋代）

岚霁景初分，溪桥对石门。
犬声知远客，烧影见前村。
古木秋生菌，空山夜答猿。
几因留我宿，静话极诗源。
一萼红
王韵梅（清代）

意阑珊。又黄花满地，零落不堪看。驹隙光阴，蟫仙事业，可怜人与秋残。

对明月、前身休问，怕三生沦谪到尘寰。一寸柔肠，十年心事，几曲阑干。

瘦觉西风都冷，正重阳过也，小阁轻寒。帘织新愁，屏围旧恨，一齐多缀眉端。

三十六鸳鸯飞去，任台空玉镜冷孤鸾。谁念伤心匪偶，鸠凤相参。
白帝庙
冉居常（宋代）

西南割据几何年，长托威雷灵滟澦前。
霸气不随天数尽，神祠犹压地形偏。
舟航岁晚方孤客，关塞山寒更莫烟。
欲论兴亡愁意绪，持杯寂寞酹山川。
游万山观仝郭次甫何长卿潘景升许去疾刘季然分得万字
佘翔（明代）

策杖叩玄关，缘崖穿野蔓。疑登黄鹤楼，更煮青精饭。

御气瞻朝元，临风听吹万。眷兹汗漫游，岂负烟霞愿。
感兴 其二
徐鹿卿（宋代）

浮名岂不荣，遗道亦安忍。君看赵孟徒，千古同一尽。
正月五日出游
陆游（宋代）

久作闲人不惯愁，新春天气更清柔。
未为辽海千年别，且继斜川五日游。
细柳拂头穿野径，落梅黏袖上渔舟。
此身定去神仙近，倚遍江南卖酒楼。
次韵答陈立夫送酒 其一
胡铨（宋代）

平生痛饮号专门，逸气旋乾复转坤。孔坐年来客常满，直须一日倒千樽。
寓居合江楼
苏轼（宋代）

海山葱昽气佳哉，二江合处朱楼开。蓬莱方丈应不远，肯为苏子浮江来。

江风初凉睡正美，楼上啼鸦呼我起。我今身世两相违，西流白日东流水。

楼中老人日清新，天上岂有痴仙人。三山咫尺不归去，一杯付与罗浮春。
奉同颜使君真卿送李侍御萼，赋得荻塘路
皎然（唐代）

落日车遥遥，客心在归路。细草暗回塘，春泉萦古渡。

遗踪叹芜没，远道悲去住。寂寞荻花空，行人别无数。
偈八首 其一
释思慧（宋代）

板韵才终，鼓声三叠。人天交接，龙象回旋。祖佛家风，一时漏泄。
子瞻子由各有寄题小庵诗却用元韵和呈
孔平仲（宋代）

二公俊轨皆千里，两首新诗寄一庵。大隐市朝希柱史，好奇兄弟有岑参。

雪天冻坐痴于雀，雨夕春眠困若蚕。不是本来忘世味，便投閒寂亦难甘。
赠常庵江羽士
徐清叟（宋代）

九曲溪头活计，三生石上精魂，
沓沓间云何处，空山明月啼猿。
浣溪沙（初春泛舟，时北山积雪盈尺，而水南梅林盛开）
毛滂（宋代）

水北烟寒雪似梅。水南梅闹雪千堆。月明南北两瑶台。

云近恰千天上坐，魂清疑向斗边来。梅花多处载春回。
络纬吟二首 其二
胡奎（元代）

唧唧复唧唧，络纬啼东壁。如何终夜鸣，辛苦劳虚织。

贫家素丝未了官，堂上老姑衣正寒。嗟尔年年催懒妇，露绩风缫竟何补。

愿妾长勤姑有衣，买丝纳官先上机。
过青泥岭
赵抃（宋代）

老杜休誇蜀道难，我闻天险不同山。青泥岭上青云路，二十年来七往还。
和曾子固闻言事谪官者
金君卿（宋代）

四海疮痍剧蝟毛，爱君三谏未能逃。
所期力济生民福，不为名能信史褒。
想见斯人心独喜，愿为君党义尤高。
忠言已入身甘窜，始见吾徒气思豪。
一斛珠
晁端礼（宋代）

伤春怀抱。清明过后莺声老。劝君莫向愁人道。又被香轮，碾破青青草。

夜来风雨连清晓。秋千院落无人到。梦回酒醒愁多少。犹赖春寒，未放花开了。
经旧游
鲍溶（唐代）

游鱼怀故池，倦鸟怀故窠。故山系归念，行坐青巍峨。

羸马经旧系，此乡喜重过。居人无故老，倍感别日多。

但见野中坟，累累如青螺。凉风日摇落，桑下松婆娑。

叹息追古人，临风伤逝波。古人无不死，叹息欲如何。

朅来遂远心，默默存天和。
送王季海敷文赴闽漕
喻良能（宋代）

谏省归来三载馀，君王应渴见鸿儒。
七闽重地谁能漕，聊出长才为转输。
苦热二首
宋祁（宋代）

夜火虽中气未清，箑频□倦若为情。
峰云不动林烟热，正为蜩螗作沸羹。
句
云水（宋代）

晴雨花时游子意，寒暄秧信老农心。
下第题青龙寺僧房
韦庄（唐代）

千蹄万毂一枝芳，要路无媒果自伤。题柱未期归蜀国，

曳裾何处谒吴王。马嘶春陌金羁闹，鸟睡花林绣羽香。

酒薄恨浓消不得，却将惆怅问支郎。
谪岭南道中作
李德裕（唐代）

岭水争分路转迷，桄榔椰叶暗蛮溪。
愁冲毒雾逢蛇草，畏落沙虫避燕泥。
五月畲田收火米，三更津吏报潮鸡。
不堪肠断思乡处，红槿花中越鸟啼。
龙道者生日就状元局中置酒寄以诗
姚勉（宋代）

去年六月初九日，天地光明一佛出。
今年六月初九日，慈恩名佛千佛一。
吾家德本深栽培，庭阶煜煜芝兰开。
自从有子即擢第，阿儿生时都带来。
今朝宴客龙头局，遥想吾翁抱孙浴。
手携俎豆与干戈，更提一笔苍生福。
愿儿长成勤读书，忠孝一脉天相扶。
张家师德梁家固，重入衣冠盛事图。
白舍人自杭州寄新诗有柳色春藏苏小家之句因而戏酬兼寄浙东元相公
刘禹锡（唐代）

钱塘山水有奇声，暂谪仙官领百城。女妓还闻名小小，使君谁许唤卿卿。

鳌惊震海风雷起，蜃斗嘘天楼阁成。莫道骚人在三楚，文星今向斗牛明。
华麓山人初度
曾仕鉴（明代）

罗公萧散烟霞客，年馀五十头初白。田多种秫客满堂，公也千顷陂汪汪。

生绡落笔飞云雾，秀句掷地声琳琅。我本江湖澹荡者，青袍问旧来莲社。

下我堂中榻月馀，徜徉水石忘朝夜。腊梅照眼应悬弧，酒朋棋伴相招呼。

百年鼎鼎但行乐，胡为局蹐如辕驹。公今抱瓮同汉叟，坐使闾阎风俗厚。

况多玉树映庭阶，为公歌劝千金寿。
迎春乐（林钟商）
柳永（宋代）

近来憔悴人惊怪。为别后、相思煞。我前生、负你愁烦债。便苦恁难开解。

良夜永、牵情无计奈。锦被里、余香犹在。怎得依前灯下，恣意怜娇态。
偈颂一百零二首 其四十五
释慧远（宋代）

初二十六，齑羹豆粥。日午夜行，投明暗宿。
正宫·醉太平
王元鼎（元代）

声声啼乳鸦，
生叫破韶华。
夜深微雨润堤沙，
香风万家。
画楼洗净鸳鸯瓦，
彩绳半湿秋千架。
觉来红日上窗纱，
听街头卖杏花。
元日赠沈宗师四首 其二
吕本中（宋代）

念昔从诸贤，关汪老耆旧。是事今则无，斯人亦难又。

尔来见公子，却立两公后。不倦以终之，可以为子寿。
喜雨
李觏（宋代）

人皆喜膏泽，我独忧丰年。岁凶已贱粜，年丰安得钱。

赋役忽惊骇，仓廪甘弃捐。铢铜苟可换，富贵宁我怜。

归来官事了，相吊柴门边。农夫未尽死，谷价应常然。

王心幸仁圣，分职当忠贤。谓谷贱为美，咄咄无欺天。
秋声赋
欧阳修（宋代）

欧阳子方夜读书，闻有声自西南来者，悚然而听之，曰：“异哉！”初淅沥以萧飒，忽奔腾而砰湃，如波涛夜惊，风雨骤至。其触于物也，鏦鏦铮铮，金铁皆鸣；又如赴敌之兵，衔枚疾走，不闻号令，但闻人马之行声。余谓童子：“此何声也？汝出视之。”童子曰：“星月皎洁，明河在天，四无人声，声在树间。”

余曰：“噫嘻悲哉！此秋声也，胡为而来哉？盖夫秋之为状也：其色惨淡，烟霏云敛；其容清明，天高日晶；其气栗冽，砭人肌骨；其意萧条，山川寂寥。故其为声也，凄凄切切，呼号愤发。丰草绿缛而争茂，佳木葱茏而可悦；草拂之而色变，木遭之而叶脱。其所以摧败零落者，乃其一气之余烈。夫秋，刑官也，于时为阴；又兵象也，于行用金，是谓天地之义气，常以肃杀而为心。天之于物，春生秋实，故其在乐也，商声主西方之音，夷则为七月之律。商，伤也，物既老而悲伤；夷，戮也，物过盛而当杀。” (余曰 一作：予曰)

“嗟乎！草木无情，有时飘零。人为动物，惟物之灵；百忧感其心，万事劳其形；有动于中，必摇其精。而况思其力之所不及，忧其智之所不能；宜其渥然丹者为槁木，黟然黑者为星星。奈何以非金石之质，欲与草木而争荣？念谁为之戕贼，亦何恨乎秋声！”

童子莫对，垂头而睡。但闻四壁虫声唧唧，如助予之叹息。
题方丈
黄庭美（宋代）

欲看太乙青藜火，笑领仙人绿玉杯。
物外同心谁管鲍，山中清话得张裴。
戏题酒家壁
陆游（宋代）

朋旧存亡寂不闻，年年江海怆离群。
时平酒价贱如水，病起老身闲似云。
饱食每惭荒旧学，後生谁可付斯文？案头清镜尘昏尽，残发知添白几分。
为朱大理赋墨梅寓丹家意以大理明此故求正云 其一 
凌云翰（元代）

剥尽群阴见一阳，千花万蕊总包藏。笔头会得先天意，写出寒花朵朵香。
归朝欢 亨衢陟明歌
杨慎（明代）

秋尽汀洲苹未歇。掩映荻花相向折。一枝好赠朝天人，还如鳷鹊楼前雪。

琼凹连玉凸。五城边银为宫阙。墀声寒，非烟丛里，卿蔼瑞云缬。

五马骄嘶虬漏彻。鞘静佩鸣鹓簉列。朱衣引队奏彤帏，天言清问尧阶切。

俞音传衮鷩。赐金增秩干旄孑。把勋名，昭回青简，身许稷和契。
促织歌
邓云霄（明代）

促织复促织，锦纹机上愁无力。长夜那堪络纬啼，思牵千里肠应直。

皎皎庭前秋月白，月华偏照长城客。梦去不知能作云，坐来却恐身为石。
天仙子（初赴省别妾）
刘过（宋代）

别酒醺醺容易醉。回过头来三十里。马儿只管去如飞，牵一会。坐一会。断送杀人山共水。

是则青衫终可喜。不道恩情拚得未。雪迷村店酒旗斜。去也是。住也是。住也是。烦恼自家烦恼你。
过高将军墓
白居易（唐代）

原上新坟委一身，城中旧宅有何人。妓堂宾阁无归日，

野草山花又欲春。门客空将感恩泪，白杨风里一沾巾。
赠临洺县令皓弟（时被讼停官）
李白（唐代）

陶令去彭泽，茫然太古心。大音自成曲，但奏无弦琴。

钓水路非远，连鳌意何深。终期龙伯国，与尔相招寻。
送杨嗣清国录出倅广汉
李流谦（宋代）

岱宗峥嵘乃为岳，丈夫可不志特达。
平生论人每如此，杨子入眼吁为愕。
清班突见颀而长，开口四坐薄晓霜。
自言磈磊不可茹，正须一吐空肝肠。
太学黄虀了残业，又携束书去挈挈。
偃戟韬戈吾已衰，快刀斫案子甚决。
古人作事令人惊，今人岂不如古人。
折枝要是不为尔，长剑在手无蛟鲸。
杨子杨子吾所许，举杯酌君肝胆露。
期君直到黄发时，无使英名一尘污。
天山题壁
邓廷桢（清代）

迭嶂摩空玉色寒，人随飞鸟入云端。蜿蜒地干秦关远，突兀天梯蜀道难。

龙守南山冰万古，马来西极石千盘。艰辛销尽轮蹄铁，东指伊州一笑看。
安大使生日
魏了翁（宋代）

往年天压西南垂，妖氛内讧胡尘飞。
枭狐陆梁士扼腕，蜀山惨澹无光辉。
公以空弮婴乳虎，漠漠黄云暗平楚。
直将天理感人心，径斩贼头报明主。
露布东驰人啸呼，京师观者环储胥。
天颜有喜近臣贺，大官高爵来须臾。
中兴以来几变异，宗祏之存邵旒缀。
平江羽檄走凶雏，采石鳅舡戮狂猘。
至今勋名满华夷，与公鼎立书旗彝。
公方退然不自居，忧国之鬓纷如丝。
天之生公为社稷，南山不蹇石不泐。
原公蚤归相天子，赤舄晨朝容几几。
颂古一百则
释正觉（宋代）

鸟之行空，鱼之在水。
江湖相忘，云天得志。
拟心一丝，对面千里。
知恩报恩，人间几几。
赵表之创葺禅寂之室以名求诗 其一 宝所
李正民（宋代）

谁知至宝秘冥山，费尽聪明觅转艰。漫说化城为止息，我今已得髻珠还。
渔村杂句十首
薛嵎（宋代）

尽醉茅柴得自由，芦花飞雪满人头。
蓑衣碎叶重重补，听雨吟风卒未休。
闻胡琴一首
韦骧（宋代）

园林雨过秋萧索，幅巾谈笑情方乐。歘然一抹四朱弦，续续清声透帘幕。

轻拢慢撚手应心，如出自然非以学。露蝉凄咽春莺啭，变化逡巡动寥廓。

审音度曲肃众听，歌舞满堂生寂寞。自嗟投老饮量衰，一举为空金凿落。
题张宗苍摹郭熙笔意
弘历（清代）

山势排空树染霜，传神活脱是河阳。高人坐爱松头月，客子诗成驴背凉。

朔气惟应愁宋玉，南云今复见宗苍。如探胜到幽穷处，将谓无多意转长。
西窗烛（雨霁江行自度）
谭宣子（宋代）

春江骤涨，晓陌微干，断云如梦相逐。料应怪我频来去，似千里迢遥，伤心极目。为楚腰、惯舞东风，芳草萋萋衬绿。

燕飞独。知是谁家箫声多事，吹咽寻常怨曲。仅教衿袖香泥涴，君不见、扬州三生杜牧。待泪华、暗落铜盘，甚夜西窗剪烛。
昭君怨 江行
王寂（南北朝）

一曲清江环碧。两岸萧萧芦荻。烟雨暗西山。有无间。有酒须当痛饮。百岁黄梁一枕。瞰莫放愁闲。上眉端。
失调名
陈鹄（宋代）

莫待柳吹绵。吹绵时杜鹃。
双调望江南（寿王秋水）
刘辰翁（宋代）

齐眉举，彩侍紫霞卮。天上九朝凫冉冉，尊前一笑玉差差。人唱凫家词。

篱下菊，醉把一枝枝。花水乞君三十斛，秋风记我一联诗。留看晚香时。
秋月游海会寺 其一
张以仁（清代）

黄花黄叶逼深秋，出郭来从野寺游。抖擞征衣还未了，一声清磬度林邱。
风蝶令·秋雨疏偏响
朱彝尊（清代）

秋雨疏偏响，秋点夜迸啼。
空床取次薄衾携。
未到酒醒时候，已取取。
寒雁横天远，江云拥树低。
一湾杨柳板桥西。
料得灯昏独上，小楼梯。
阳景三绝
萧竹（清代）

石峡朝天景秀妍，高峰玉笋插云烟。遥看雪浪飞千尺，秋色淩空水接天。
始闻雁
刘敞（宋代）

长风送羽翼，千里逐阳和。朔漠应飞雪，江湖始见波。

识时机不浅，愁旅叫空多。勿以稻梁故，早飞乘网罗。
仙湖歌
赵汝燧（宋代）

湖之绿兮如蓝，湖之明兮如镜。蓝染晴空晚色鲜，镜照天宇秋毫净。

乾坤两间共开辟，鱼鸟四时自飞泳。炎州著脚苦蒸郁，对此恍入清凉境。

其东群木合抱森，观政观鱼连秀阴。濂泉沸甃珠的皪，饮瓢洗我太古心。

其西冰壶爽到骨，晓波澄秋夜印月。藏春园种杂花稠，分得庾梅搀先发。

其南粉雉霄汉横，旋补杨柳沿堤青。上下天光同一碧，我来拈出营新亭。

其北千片石洲石，或虬或凤或剑戟。环流轩馆瘴雾收，檐影倒漾水底日。

葛仙昔炼九转丹，丹成飞上罗浮山。海边亭外春万里，御风忽挹仙翁袂。

翁乘飙车拥霓旌，约我十二楼五城。翁言羽化世已久，问湖风月依旧否。
山中览刘书记新诗
李山甫（唐代）

记室新诗相寄我，蔼然清绝更无过。溪风满袖吹骚雅，

岩瀑无时滴薜萝。云外山高寒色重，雪中松苦夜声多。

静酬嘉唱对幽景，苍鹤羸栖古木柯。
叹征人
高骈（唐代）

心坚胆壮箭头亲，十载沙场受苦辛。
力尽路傍行不得，广张红旆是何人。
简乡人丘同知舜臣
汪梦斗（宋代）

不爱一身死，以全千里生。群言更廉洁，此事甚分明。

心白天应见，官卑自莫争。于公厚阴德，尚欲子孙荣。
吴仲庶殿院寄示与吕冲之马仲涂唱和诗六篇邀
梅尧臣（宋代）

三骢忽出乘楚艘，直气突兀如吴涛。
大都智勇皆世豪，横身破浪亲战舠。
回舷受箭谁畏曹，猛士心伏寒生毛。
风声鹤唳传九皋，何用宝刀称孟劳。
右持酒杯左持螯，功成各慕前人高。
不言大享烹太牢，下与尺鷃翔於蒿。
村饮
陆游（宋代）

淡烟孤榜系村桥，叠叠沙痕印落潮。
最是一年秋好处，踏泥沽酒不辞遥。
杂诗十首 其九
张协（魏晋）

结宇穷冈曲，耦耕幽薮阴。荒庭寂以间，幽岫峭且深。

凄风起东谷，有渰兴南岑。虽无箕毕期，肤寸自成霖。

泽雉登垄雊，寒猿拥条吟。溪壑无人迹，荒楚郁萧森。

投耒循岸垂，时闻樵采音。重基可拟志，回渊可比心。

养真尚我为，道胜贵陆沈。游思竹素园，寄辞翰墨林。
城西水亭放歌送别熊羽人
李云龙（明代）

春溪流嘶齧城墙，垂阳吹花冉冉香。熊生彩鹢生双翮，季子御冉来送将。

松胶赴吻如潮语，醉跨溪流挟飞雨。虹霓绕笔席边生，手制归云题别绪。

诗成袒跣笑相呼，溪头对掷明月珠。江花水鸟为歌舞，龙女天吴来有无。

丈夫有才不自试，袖吾补天手奚俟。为蛟为螭任变化，尊前一别寻常事。

行矣熊生去莫迟，太平天子正龙飞。金台突兀应无恙，为我先张万丈旗。
颂古六首
释崇岳（宋代）

大机圆应，大用直截。
雪峰云门，只得一橛。
毕竟如何，不说不说。
送雍元直使浙右
刘攽（宋代）

诏给四封传，自乘千里船。云山深发兴，秋物正萧然。

零雨随持节，惊涛避执鞭。鲈肥稻米白，胜事奈君偏。
赠郭锦衣跃泉 其一
黄廷用（明代）

汉将少谈云鸟阵，禁廷新拜虎符臣。秋天白日明戈戟，罗绮轻骄跃马人。
和新晴
韦骧（宋代）

晴溪绿于蓝，舴艋随风泛。春光一何明，山川在轩槛。

杖履登青皋，牵条繫柔缆。追攀尽幽兴，寻源达觞滥。
罗仲共兄弟文集为贼所残
周紫芝（宋代）

照眼明珠两陆离，机云兄弟似当时。文章未许轻沾丏，神物何为欠护持。

白璧悬知从间道，青毡亦复付偷儿。谁言举世无苏炜，收得香奁第一诗。
冬日杂兴
赵蕃（宋代）

鹭举虞卿璧，山开京兆眉。
穷愁虽付酒，閒意更关诗。
地瘠黄杨燥，旱深荞麦迟。
冬温要非正，冰霰汝为期。
仲春山行
高叔嗣（明代）

春事殆过半，客行殊未闲。
流云开白日，微雨点青山。
身世本迟钝，林皋当早还。
烟郊草色长，感此奈愁颜。
偶书
卷刚中（宋代）

午庭吏散日侵阶，坐向春阳亦乐哉。
看蝶得香穿竹去，等莺求支过花来。
三年客梦随天远，万里家书对酒开。
虽有是非荣辱债，其如方寸只如灰。
杏花天（春思）
谢懋（宋代）

海棠枝上东风软。荡霁色、烟光弄暖。双双燕子归来晚。零落红弄过半。琵琶泪揾青衫浅。念事与、危肠易断。馀酲未解扶头懒。屏里潇湘梦远。
羯鼓催花
郑家珍（清代）

繁弦急管杂鼕鼕，万卉争开斗紫红。逼到杨花马嵬落，六军口号更雷同。
四日雪坐间有江梅水仙花因目曰三白 雪
王十朋（宋代）

不来平地只山巅，端为民贫故见怜。未到立春犹腊月，忽成三白定丰年。
怀顾子惇
郑獬（宋代）

托身事权门，譬如狎彫虎。
餧之得其欲，弭首乃无怒。
苟或咈其心，腾爪必伤汝。
权门爱曲从，破壳出毛羽。
一语不相酬，随手覆尘土。
祸福非不明，焦烂犹奔赴。
耸动会稽山，山前有直路。
铸金不作钩，断木宁为矩。
终岁守衡茅，藜藿甘辛苦。
咏史诗。柏举
胡曾（唐代）

野田极目草茫茫，吴楚交兵此路傍。

谁料伍员入郢后，大开陵寝挞平王。
得家讯一首
刘克庄（宋代）

不觉离乡久，南来驿使疏。
羁臣一掬泪，慈母两行书。
租税闻输毕，田园说歉馀。
何时真宦达，处处奉潘舆。
别竹逸极初归锡洲
陈谟（明代）

十载飘零偶此同，明朝判袂各西东。来时梅浦分新白，去日仙西扫落红。

得句每裁云五色，挑灯常近鼓三通。两贤总是金闺彦，善保兴居锡谷中。
葛生
佚名（先秦）

葛生蒙楚，蔹蔓于野。谁美亡此，谁与？独处？
葛生蒙棘，蔹蔓于域。谁美亡此，谁与？独息？
角枕粲兮，锦衾烂兮。谁美亡此，谁与？独旦？
夏之日，冬之夜。百岁之后，归于其居。
冬之夜，夏之日。百岁之后，归于其室。
昼眠
刘攽（宋代）

薰风四月树阴合，无事高眠昼漏长。觉后已疑人世改，起看林影上东墙。
次韵答张宗益工部喜陈荐龙图窦舜卿侍郎同至相台
韩琦（宋代）

嘉客非期会，如因病守邀。静俱知道胜，隐不待文招。

柳色堆瑶榭，荷香凑绮寮。几回杯兴逸，同欲御仙飙。
銮江秋暮
潘纬（唐代）

家远信音稀，怀归未得归。
途穷剑空在，性懒念多违。
旅馆午寒闭，江城秋雪飞。
还惭京兆客，何事泣牛衣？
上姚赣州镛寿
陈元晋（宋代）

东南之镇曰会稽，扶兴清淑拱帝畿。
千岩壑气盘礴，更有寿桧天与齐。
托根后土阅千古，黛色苍皮天一柱。
钟为人杰堪栋国，恰似嵩高降申甫。
君侯胸中百万兵，年未四十俄专城。
精神满腹秋水莹，谈笑两颊春风生。
崎岖赣右三百里，蛟鳄垂涎波浪起。
逆流张胆作风帆，信如王尊乃通耳。
脱略边幅柔凶顽，解除苛娆绥创残。
唤回和气豁氛祲，事有至难谈笑间。
人口如碑沸传诵，帝曰吾徒得君重。
天风吹下紫泥封，趣入班行和仪凤。
大夫何以假守为，真除属厌民所期。
虎头岌页要弹压，凝香森戟聊娱嬉。
璇杓插子日南至，黄钟飞灰雷出地。
崆恫春早梅已香，酿入黄堂寿觞里。
醉来含笑看吴钩，龙兴夜半干斗牛。
关河北望令人老，忠臣心与天为谋。
潢池正尔兵不弄，又说边尘时澒洞。
筹边筦钥宁无人，知待人豪为国用。
貂蝉冠剑拄颐，丹青正与绿鬓宜。
碧油幢下白羽扇，貔虎百万惟指麾。
雍容传檄定三辅，颈缚单于归衅鼓。
手扶銮驾还东都，宫殿千门总如故。
摩挲与问金城柳，颇尝见有此举否。
策勋饮至未央宫，腰下悬金印如斗。
万年觞捧月氐头，虎拜稽首扬王休。
功高福与宋无极，紫枢黄阁三千秋。
怀人·张荐山
刘伯埙（清代）

美人在何许，地僻衣裳静，天低笑语寒。穷愁仍破砚，辛苦为烧丹。

久客兼多病，相思一倚栏。
秋雨感怀
赵蕃（宋代）

红叶连峰雨，黄花独径秋。
一杯聊复酒，万斛不堪愁。
短发惊时晚，修名怯岁遒。
山中隐玄豹，江上失轻鸥。
凭栏
刘荣嗣（明代）

高楼秋气正萧森，罢酒凭栏且独吟。
何处吹箫催暮雨，有人孤独倚荒林。
癖如米芾差存石，懒似嵇康并废琴。
早已投闲吾计得，入山何必更求深。
夜夜曲
曹勋（宋代）

舞衣叠翡翠，海月挂珊瑚。
香满流苏幄，相迎问醉无。
长椿寺病马行
钱芳标（清代）

招提二马一马病，腕折蹄长气犹劲。伏枥虽虚千里心，脱鞿翻适长林性。

人言此马初买时，射堂陈孔蹀躞驰。双瞳夹镜耳批竹，青丝为络黄金羁。

孟门坂峻羊肠滑，骏足豗隤一朝蹶。昔夸金埒云满身，今同洮水冰伤骨。

负盐驾鼓力不任，豢养却依支道林。天晴放饮井泉白，春晚卧嘶园草深。

君不见长安城中千万骑，飞尘蹴天光照地。长鞭短策无不施，齿老旋随敝帷弃。

又不见将军铁驷来渥洼，东行沧海西流沙。苜蓿虽衔不遑食，功成鹊印归虎牙。

何如此马辞骖服，纵病还同塞翁福。身闲早得华山归，害去讵劳襄野牧。

乃知不材造物怜，豫章见斫樗散全。无用之用世罕识，达哉庄叟何其贤！
摸鱼儿 暮春之初，张仲甫中翰应昌邀集湖上，次张韵，梅茂才住钺见赠韵
黄燮清（清代）

过清明、一番轻软，新黄都在垂柳。东风细逐平芜远，吹送钿车罗袖。

春似绣。都付与、才人滴粉搓酥手。绯桃谢否。乍急雨跳珠，飞花湿锦，幽涧玉琴奏。

江南望，空自登临念旧。沈酣聊学犀首。新亭无限河山泪，遣恨暂销杯酒。

莺燕瘦。怅六代、琼枝又到飘零后。闲鸥梦久。待笛谱同修，渔篷稳坐，尘事且缄口。
淮上回九江
戴复古（宋代）

江水接淮水，扁舟去复回。
客程官路柳，心事故园梅。
活计鱼千里，空言水一杯。
石屏有茅屋，朝夕望归来。
游石桥二绝 其一
宋之瑞（宋代）

石梁横亘不知春，阅尽憧憧几许人。正使更无蒸饼碍，可能前路绝荆榛。
自滁阳回至乌衣镇
潘柽（宋代）

行人元不恨长途，下马旗亭酒可沽。
回首琅琊山不见，西风吹起豆田乌。
读唐书二首
张耒（宋代）

二张挟嬖宠，声势各滔天。
蛇鼠依城社，自谓终千年。
天道恶满盈，五龙忽腾骞。
断头谁救汝，猳豚尸道边。
击狗不击首，反噬理必然。
智勇忽迷方，脱匣授龙泉。
区区薛季昶，先事仅能言。
留祸启临淄，败谋岂非天。
寄陇右严判官
刘方平（唐代）

副相西征重，苍生属望晨。
还同周薄伐，不取汉和亲。
虏阵摧枯易，王师决胜频。
高旗临鼓角，太白静风尘。
赤狄争归化，青羌已请臣。
遥传阃外美，盛选幕中宾。
玉剑光初发，冰壶色自真。
忠贞期报主，章服岂荣身。
边草含风绿，征鸿过月新。
胡笳长出塞，陇水半归秦。
绝漠多来往，连年厌苦辛。
路经西汉雪，家掷后园春。
谁念烟云里，深居汝颍滨。
一丛黄菊地，九日白衣人。
松叶疏开岭，桃花密映津。
缣书若有寄，为访许由邻。
次韵聪父见遗二首 其二
张元干（宋代）

鸡屿洋边桃李秾，岸沙遮海暮云重。乘槎我自犯牛斗，掘狱谁云藏剑锋。

世路肯遵前覆辙，交游谁识后凋松。此生但得长相见，一笑能轻禄万钟。
和元方寄若拙弟托觅颜渊之五十亩韵
葛胜仲（宋代）

下田弥望股清流，谋食谁言必本州。且复种粳资口腹，早知籍稻载春秋。

携家便可随丰俭，仕国从今委去留。饘粥粗供吾事济，寸心安静得休休。
刘木水由代州州贰擢守辽阳州
郭棻（清代）

五马原侯秩，三韩况帝乡。风能清代郡，才可问南阳。

海气榆关紫，秋花铁岭黄。三年屈指是，粉署待含香。
场州
朱继芳（宋代）

金陵王气水东流，流到东淮古岸头。
夜半一声天上曲，锦帆天子下扬州。
客至
洪适（宋代）

闭关听剥啄，有客款蓬蒿。谭垒万人敌，词源八月涛。

园蔬供菜甲，盘实饾桃毛。冷淡琴书味，由来属我曹。
相和歌辞。燕歌行
陶翰（唐代）

请君留楚调，听我吟燕歌。家在辽水头，边风意气多。

出自为汉将，正值戎未和。雪中凌天山，冰上渡交河。

大小百馀战，封侯竟蹉跎。归来霸陵下，故旧无相过。

雄剑委尘匣，空门唯雀罗。玉簪还赵女，宝瑟付齐娥。

昔日不为乐，时哉今奈何。
通慧寺
吴俊升（清代）

苍凉平野望招提，岸蓼汀凫水四围。石径行来红叶满，钟声断处白云飞。

厨寒芋火僧慵惯，户罥蛛丝客到稀。剩有一湾明月在，殷勤相逐送余归。
枕上卒成口号寄远甥曾大尹 其一
区越（明代）

江湖廊庙本相关，白首归来两梦闲。和靖北堂知善养，辽阳仙骨已还山。

身名共隐无三窟，风雨归来惜万间。宛洛风尘莫回顾，商家庸见五开颜。
句
查签（清代）

浪痕自记岑彭垒，冈势云依陆抗城。
春日杂书八首 其一
张耒（宋代）

长安春雪消，天地一清润。墙东风霜蘖，新叶如奋迅。

老怀轻岁月，荣谢置不问。平生儿女心，乘间亦斗进。

微芳触鼻界，春意满方寸。却嫌一瓶钵，事与花不应。
依韵和原甫六月八日晓雨
梅尧臣（宋代）

侵晓忽飞雨，飒然户庭凉。
滴阶初闻声，濯树暗有香。
吹烛焰闪闪，鸣鸡湿昂昂。
稍已便衣冠，喜气眉宇翔。
安然如涸鱼，呴沫久已望。
尘缨自可洁，何必念沧浪。
乙巳灯夕立春力病戏笔
黄衷（明代）

清时仍忝古稀翁，谩雪芹芽照病容。隐隐鼓钟晴挟雨，欣欣桃李白矜红。

试灯芳夕沾春酌，把火新畬散早农。为报游人休尽兴，秾华长在闰正中。
题凤凰台
刘过（宋代）

公子飘然有俊才，此台翻觉在尘埃。
江淮浩渺洲渚没，凤鸟寂寥鸿雁来。
时事不言惟拄笏，书生无用且衔杯。
生平自厌胸中窄，万里霜天一日开。
挽著作王先生蘋 其一
章宪（宋代）

伊洛流风在，丘轲道德尊。遗经启幽眇，后学有渊源。

钻仰知由户，衰迟阻及门。三年思晬面，一旦绝微言。
初二至初四三夜皆火
郭之奇（明代）

桂城红焰舞烟楼，时向龙泉映斗牛。曲突空怀薪徙意，炎冈每抱玉焚愁。

祝融尽攘三春德，禆灶难依四国谋。颇怪苍生皆赤子，谁同黔首日焦头。
和刘后村梅花百咏
方蒙仲（宋代）

百万瑶妃传粉酥，诗翁列屋世间无。
江南穷相韩熙载，有甚歌姬画作图。
江行即事八首 其五
李纲（宋代）

数郡崎岖山海间，只今多事觉宽閒。衣冠避地成侨寓，风月留人长往还。

蘸水藤花方烂熳，生云锦石自斓斑。平生有意五湖去，谁谓扁舟行百蛮。
句 其四
赵佶（宋代）

选饭来时不喜餐，御厨空费八珍盘。
水龙吟·望春楼外沧波
吴文英（宋代）

望春楼外沧波，旧年照眼青铜镜。炼成宝月，飞来天上，银河流影。绀玉钩帘处，横犀尘、天香分鼎。记殷云殿锁，裁花翦露，曲江畔、春风劲。槐省。红尘昼静，午朝回、吟生晚兴。春霖绣笔，莺边清晓，金狨旋整。阆苑芝仙貌，生绡对、绿窗深景。弄琼英数点，宫梅信早，占年光永。
和王师中
胡宏（宋代）

岁寒孤节厉冰霜，汲古门开数仞墙。
朔塞烟云封赤县，阳关杯酒绝青塘。
无才空自忧当世，不宰应难怨彼苍。
独坐独行求伴侣，涧莼山蕨愿同湘。
和答驹父见寄二首 其二
洪朋（宋代）

校官丰暇豫，陋巷小经过。竹落护松菊，疏村上薜萝。

江山入眼界，日月自头陀。忽忆陶彭泽，新诗不废哦。
步蟾宫（春景）
蒋捷（宋代）

玉窗掣锁香云涨。唤绿袖、低敲方响。流苏拂处字微讹，但斜倚、红梅一饷。

濛濛月在帘衣上。做池馆、春阴模样。春阴模样不如晴，这催雪、曲儿休唱。
直庐閒二首
程珌（宋代）

一陪鸾凤入仙台，四见薰风舞禁槐。
自笑平生无梦到，那知今日以身来。
览镜
陆游（宋代）

镜中老翁谁？非得少年我。
诵书如布谷，拈出无一可。
又非富贵逼，弃去自不果。
无功博一饱，有罪当万坐。
老境最堪笑，作计日益左。
正似鸠拙巢，不及蚕自裹。
霜寒衣未赎，瑟缩附残火。
作诗数十年，所得良琐琐。
弱松困蔓缠，何日见磊砢？洞庭可远游，秋风思捩舵。
寄临川亲旧十首意到辄书不复次序 其六
吕本中（宋代）

交游畴昔住临川，博士高风世不传。饶谢得名三十载，当时已道小汪贤。
书幸
陆游（宋代）

破屋颓垣鬼笑穷，暗中调护赖天公。
频年得疾身犹健，百种无营饭不空。
杜和州寄新醅吴正仲云家有海鲜约予携往就酌
梅尧臣（宋代）

淮南寄我玉醅酒，白蚶海月君家有。
欲持就味明日期，穷羹易覆已反手。
从事开筵不可辞，燕脂秀脸罗前後。
长颈善讴须剩讴，只恐老来欢意休。
鹊踏枝·六曲阑干偎碧树
冯延巳（五代）

六曲阑干偎碧树，杨柳风轻，展尽黄金缕。谁把钿筝移玉柱，穿帘海燕双飞去。(双飞 一作：惊飞)
满眼游丝兼落絮，红杏开时，一霎清明雨。浓睡觉来莺乱语，惊残好梦无寻处。
再韵谢张持甫过访二首
刘宰（宋代）

瓮牖篝灯一笑同，地垆烧火愧家风。
论财以义轻浮俗，论道归儒识至公。
行异于时方易沮，理趋于数要深穷。
老来狂斐君无诮，他石犹堪付玉工。
揭天谣九首 其五
周玄（明代）

呼天走马指千里，刺龙血溅秋杯水。直欲三浇壮士衣，莫教空瘗苔花紫。

白烟戛城滴铅粉，鬼灯翳墙星隐隐。斜飞败草湿露光，玉门一滴牵秋肠。

商灵参差拾枯骨，晚岁沙头葬明月。胡姬烂醉黄金钱，簌簌青霜剪归发。
过南安道中
陈元晋（宋代）

暑涂明发正愁予，伫产风檐气不苏，
拟戴星行方叱驭，谁驱雨不忽随车。
岂怜行道暍欲死，直恐良苗涸且枯。
早觉南来监米贱，真墟归去总欢呼。
颂古四十八首
释慧开（宋代）

云月是同，溪山各异。
万福万福，是一是二。
谒雩都灵济大师
白玉蟾（宋代）

雪里僧伽已寂然，不知香火几何年。
殷勤琢雪雕冰语，忏悔嘲风弄月愆。
林壑烟霞容有分，庙堂钟鼎得无缘。
天池旧拜金灯了，却裹兜罗一袖绵。
南山有高树
沈周（明代）

南山有高树，众鸟投其枝。树莫有号召，鸟集各如期。

密雨谢沾湿，赫日与蔽亏。搆架亦宜巢，哺育久于兹。

一旦疾风作，根柢不能持。众鸟蔑依恃，分飞更他之。

他之复高树，罔念旧息时。老夫感树鸟，再三歌附离。
经史法戒诗 其四
张鹏翀（清代）

天王柄下移，征伐强侯出。霸业亦浸衰，陪臣势无匹。

强私家，弱公室，三桓六卿互分析。岂无衣，六与七，不如子衣安且吉。

坏法乱纪自王朝，史书特继《春秋》笔。
赵妹自咸阳寄华州石缝山芋来作绝句二首
晁说之（宋代）

秦中欢喜迎吾祖，知道官家不用兵。
今日曾孙何所负，华山芋蓣自多情。
毛竹山四首 其三
萧立之（宋代）

云间樵子罕曾逢，时有携镵采药翁。树树山猿摇落日，榧林无实老秋风。
葛衣吟
沈光文（清代）

岁月复相从，中原起战烽。难违昔日志，未泯一时踪。

故国山河远，他乡幽恨重。葛衣宁敢弃，有逊鲁家佣。
满江红·寄怀同盟诸姊
陈家庆（清代）

天上星娥，曾共我、云窗惜别。湘帘下、几回低语，客愁难说。

彩笔拈来春在手，清标记得人如月。叹江山、灵秀属蛾眉，真英绝。

阳关道，歌三叠。衍波纸，词一阕。算相逢、又对到别离时节。

道韫有才传锦句，飞琼和泪辞仙阙。待何时、樽酒共论文，霏冰雪。
瑞鹧鸪·少年曾侍汉梁王
京师妓（明代）

少年曾侍汉梁王，濯锦江边醉几场。拂石坐来衫袖冷，踏花归去马蹄香。
当初酒盏宁辞满，今日闲愁不易当。暗想胜游还似梦，芙蓉城下水茫茫。
浣溪沙（书大同驿壁）
张元干（宋代）

榕叶桄榔驿枕溪。海风吹断瘴云低。薄寒初觉到征衣。

岁晚可堪归梦远，愁深偏恨得书稀。荒庭日脚又垂西。
裴令公席上赠别梦得
白居易（唐代）

年老官高多别离，转难相见转相思。

雪销酒尽梁王起，便是邹枚分散时。
缘识
宋太宗（宋代）

每逢清夜坐更深，白日忙忙各是情。
南北东西谁定准，无穷天地始知名。
句
袁抗（宋代）

许乡松老神仙远，葛井丹成日月长。
十二月二十一日迎春
杨万里（宋代）

星淡孤萤月一梳，迎春早起正愁予。
土牛只解催人老，春气自来何事渠。
官柳野梅残雪後，金幡玉胜晓光初。
却思归跨春山犊，茧栗仍将挂汉书。
奉和给事寓直
崔峒（唐代）

桂枝家共折，鸡树代相传。忝向鸾台下，仍看雁影连。

夜闲方步月，漏尽欲朝天。知去丹墀近，明王许荐贤。
送敬从可上人
释文珦（宋代）

爱君心似我，十载共随缘。
离别从兹始，音书何处传。
岭云迷晚寺，江水入春田。
遥忆归栖后，松门独夜禅。
剪芦藩出木犀二绝 其二
周紫芝（宋代）

特地移藩唤木犀，眼明初见岁寒枝。临风想像香来处，不到黄昏满树时。
谢世颂三首
吴潜（宋代）

生在湖州新市上，死在循州贡院中。
一场杂剧也好笑，来时无物去时空。
曹仁宪谨荣寿 其六
苏衮荣（清代）

洛阳自昔会耆英，閒气又钟大雅生。丹壑趋庭诗礼教，紫陵晋爵梓桑荣。

宦乡无奈思鲈脍，舆望殊深称兕觥。介寿跻堂登夏校，南飞一曲有馀情。
绍古辞七首 其一
鲍照（南北朝）

橘生湘水侧，菲陋人莫传。逢君金华宴，得在玉几前。

三川穷名利，京洛富妖妍。恩荣难久恃，隆宠易衰偏。

观席妾凄怆，睹翰君泫然。徒抱忠孝志，犹为葑菲迁。
训蒙绝句 小学
朱熹（宋代）

洒扫庭堂职是供，步趋唯诺饰仪容。是中有理今休问，敬谨端详体立功。
颂古十五首
释慧远（宋代）

良哉观世音，旋闻与声脱。
犬吠驴鸣休未休，世出世间活鱍鱍。
浣溪沙
佚名（宋代）

倦客东归得自由。西风江上泛扁舟。夜寒霜月素光流。想得故扁千里外，醉吟应上谢家楼。不多天气近中秋。
堪笑
方岳（宋代）

堪笑张华死不休，谩精象数古无俦。
中台星拆何曾识，祗识龙泉动斗牛。
次曾景建红泉碧涧韵 其一
赵汝谈（宋代）

诗评明水好，笑我尚逶迤。丹穴三千仞，苍藤千万枝。

谷耕闻好鸟，社饮见庞眉。他日烦君指，书堂与佛祠。
次韵阎甥伯温池上八首
晁补之（宋代）

文饶论百揆，豪气阔天宇。
归来坐平泉，草木何足数。
只今和文弟，怪石几风雨。
达生要忘累，人取应我与。
徐夫人以西湖图见赠走笔谢之
姚允迪（清代）

狂沙入户春风颠，他乡度日如度年。囊琴束书了不御，羁愁忽忽心茫然。

谢君惠我图一帧，西湖万里来穷边。不知两眼困尘土，斗觉满座生云烟。

前年我亦曾游此，正值柳嫩花初妍。舣舟处处寻古胜，孤山山下重流连。

逋翁已没梅鹤老，野桃蹊杏空㛹娟。夜登湖楼更幽绝，明月恰挂山之巅。

枯桐一奏万籁息，平湖十顷波纹圆。临风举酒吸清影，乃知人世别有天。

分无仙骨难久住，惟有清梦时相牵。朅来西游真谬算，痴蚕自缚亦可怜。

春光九十过已尽，一花一草俱无缘。得归茅屋愿亦足，此身敢望栖林泉。

羡君家居山水窟，百年相对真神仙。何时暂脱尘俗累，许我来赋重游篇。
岁除自语二首
钱时（宋代）

尽道今年岁运恶，谁知岁运不关渠。
一斋深处深深坐，老眼如灯照古书。
题郭功甫诗卷
李廌（宋代）

山人跨鱼天上来，识者珍重愚者猜。
或呼文举异童子，林宗独谓王佐材。
蚩蚩众目如瞽蒙，白马羽雪皆皑皑。
古有仁贤不愚者，举足疐路心徘徊。
桐城明府住姑孰，襟裾萧洒天与才。
谗言屡改耻自雪，政事报成羞援媒。
临川先生久知己，十年执政居公台。
横飞後生尽豪俊，往往拔越自草莱。
洪炉造化岂一端，如何不与珽填坯。
盛朝能诗可屈指，少师仆射苏与梅。
少师新为地下客，苏梅骨化成尘灰。
金陵仆射今已老，班班丝雪侵颐腮。
当今儒生迂此道，如使杞柳为棬杯。
好古爱诗惟有君，独使笔力惊风雷。
清音绕齿嚼鸣玉，烂光满纸如琼瑰。
古原夜烧光夺月，立使万物有灰煤。
清泉漱石白凿凿，湍落急濑成渊洄。
才雄句险骇人胆，九月秋水滟澦堆。
有时清贞叩玄关，至诚直可歆郊禖。
公才颖栗公望异，牢落下位命何乖。
岂无白虹夜贯斗，犹使宝剑丰城埋。
几年令尉困下国，板简青衫趋郡阶。
犹将富贵委脱毂，苟不知命安为怀。
竹溪逸人杜陵翁，当年得意称壮哉。
直言时病傲宫禁，谓可立致青云阶。
公行孰避蹲草虎，由径不畏当路豺。
输忠献策恃才藻，宰辅切齿全班排。
遂离黼座谪千里，翻疑方直为祸胎。
杳如蹑云上幽顶，文石嵲屼悬虚崖。
下视黑潭鳄鱼窟，山雨润泽浮苍苔。
临危惴惴惧石陨，况更步滑粘青鞋。
上愬逄怒下见诮，愠望宁与群小偕。
秋江接天夜如练，桂宫隐见琼瑶台。
泛舟夜披紫绮裘，兴发鼓枻倾金罍。
岸人疑是王子猷，美女揶揄言谑谐。
沧浪水深波浪阔，醉谓止可探一柴。
徜徉濯缨傲巨浸，掬月不得翻委骸。
上皇虽悼屈平善，千载乃得为朋侪。
秋霜何草不玄黄，蜀山戍削青崔嵬。
马如蹇驴不惯远，陟险色变成豗隤。
阁道繁霜晓成澌，古壑暴雨飞阴霾。
散关野哭夜悲怨，倏见鬼怜明岩隈。
长蛇食象留齿骨，猛虎噬人余钏钗。
故人招庇岂惮远，军谋宥密惟参陪。
春雨霢霂兴槁苗，膏润不及枯根荄。
正风寝熄雅颂废，吾言来自单于垓。
古今厩马讵为匹，骅骝駰骆驽与騋。
力良调俊惟骐骥，李杜故得其梧魁。
前辈攀辕让驰道，下石夹毂谦争推。
二公当年走声价，日月左运天旋回。
方今明时废声律，将使湮沦如烬煨。
非君鼓吹力主持，是道不世将倾颓。
关西鄙夫怀此愤，白石空炼如女娲。
命违时否口常钝，如挂风铎环堵斋。
安得献言彤庭下，出入金马如皋枚。
秉钧庙堂司惨舒，建旌立节如张裴。
古云能诗多坎轲，苟或信矣良可哀。
傥使文章敌天下，再使神禹驱秦淮。
一丛花 并蒂莲
严绳孙（清代）

画桡昨夜过横塘。两两见红妆。丝牵心苦浑閒事，甚亭亭、别是难忘。

澹月层城，影娥池馆，生小怕凄凉。

而今稽首祝空王。便落也双双。露寒烟远知何处，妥红衣、忽认馀香。

那夜帘栊，双纹绣帖，有尔伴鸳鸯。
自君之出矣五言二首 其二
宗臣（明代）

自君之出矣，几度寄春衣。春色年年老，良人归不归。
关如月
陆德蕴（明代）

青海城高寒吐月，白龙堆下沙如雪。
一镜明明圆复缺，长倚关如照离别。
胡笳声悲胡马嘶，五更影落阴如西。
铁衣寒重露凄凄，兰闺正掩残灯啼。
采桑子 蓼花
丁翼（清代）

秋来水国萧疏甚，开瘦芙蓉，白遍芦丛。蟹火明边一穗红。

摇摇遍点娇无那，雁语才终。鸥梦方浓，欲采先愁路不通。
咏床头剑
祝允明（明代）

三尺青萍百鍊锋，流年三十未开封。藜床且作书生枕，只恐中宵跃卧龙。
借张山长韵呈方虚谷三首
杨公远（宋代）

归来默坐似心斋，南北曾穿几緉鞋。
踏遍关河才思古，名知草木宦情佳。
桐江胜景归吟卷，练水寒云入壮怀。
试数时贤谁敢并，苏黄端的是同侪。
长松标
王世贞（明代）

袅袅千尺藤，亭亭百尺松。但令根株近，到顶作相逢。
摘红英 春雨惜花
张翥（元代）

莺声寂。鸠声急。柳烟一片梨云湿。惊人困。教人恨。

待到平明，海棠应尽。

青无力。红无迹。残香剩粉那禁得。天难准。晴难稳。

晚风又起，倚阑争忍。
老柏三首
陈师道（宋代）

英姿带枯槁，劲节阙和柔。
物理有兴坏，人情成去留。
稍看栖鸟集，聊待晚风秋。
解道庭前柏，何曾识赵州。
睛望东山
覃宏泽（清代）

凌历晓钟清，喧喧林雀喜。开门望东山，遥见山光紫。
东谷王子文死读其诗文有感
戴复古（宋代）

东谷今何在，骑鲸去渺茫。
荆花半零落，岩桂自芬芳。
议论波澜阔，文章气脉长。
遗编犹可考，何必计存亡。
宋氏五女（若芬五女：若华、若昭、若伦、若宪、若茵）
王建（唐代）

五女誓终养，贞孝内自持。兔丝自萦纡，不上青松枝。

晨昏在亲傍，闲则读书诗。自得圣人心，不因儒者知。

少年绝音华，贵绝父母词。素钗垂两髦，短窄古时衣。

行成闻四方，征诏环珮随。同时入皇宫，联影步玉墀。

乡中尚其风，重为修茅茨。圣朝有良史，将此为女师。
偶成
艾性夫（元代）

似是轮囷老蠹鱼，尚饶兰露入铜蜍。
诗亡正恐鲁无史，士贱岂容秦有书。
世味几时回橄榄，秋山随地著蘧庐。
多情樵客能相问，莫有余閒赋子虚。
千瓣二色桃花
华镇（宋代）

迥出成蹊类，尤深造物功。细攒重叠瓣，匀赋浅深红。

艳质平分异，香心一点同。武陵溪上树，虚占好春风。
芳草渡
张先（宋代）

主人宴客玉楼西。风飘雪、忽氛霏。唐昌花蕊渐平枝。浮光里，寒声聚，队禽栖。
惊晓日，喜春迟。野桥时伴梅飞。山明日远霁云披。溪上月，堂下水，并春晖。
侍郎亭
黄庚（元代）

东邻花圃栽双松，一朝煨烬枝叶空。
侍郎庭前有双松，至今古色摩苍穹。
此木受记本千栽，扶持若有神始终。
天留真质表文献，柯叶蕃茂根本丰。
百年培植饱雨露，虬枝风撼鸣笙镛。
掀髯相视雪贸贸，拥盖对立云童童。
不知天地有黄落，玄冥失柄春无功。
云孙峨冠立亭下，典刑如侍乾淳翁。
昂藏自是廓庙具，夭矫亦有山林风。
棱棱铁面不可犯，麾去秦爵如飞蓬。
诸孙奉酒立松下，森森头角皆虬龙。
赠吴道士
黄庭坚（宋代）

吴山十二棋，一击玄关应。
探人怀中事，如月入清镜。
吴山十六景 其四 千尺飞泉
弘历（清代）

千尺泉飞有声雪，下激回喷石根裂。石根裂处得溪平，渊澈澄泓清且洁。

匡庐何大此何小，空诸所有无诸扰。南华第二已分明，坐而證之益了了。
李寅之招饮同登九江城
方回（元代）

顾此昧陋质，昏冥蹈危机。
一麾缪析土，三命空登畿。
屡激马援谤，终成冯衍归。
长鹜厄道左，力耕逢岁饥。
晚步
陈与义（宋代）

手把古人书，闲读下广庭。
荒村无车马，日落双桧青。
旷然神虑静，濁俗非所宁。
逍遥出荆扉，竚立瞻郊坰。
须臾暮色至，野水皆晶荧。
却步面空林，远意更杳冥。
停云甚可爱，重叠如沙汀。
句
释惟凤（宋代）

岸尽吴山出，潮平越树低。
送赵成都五首
赵蕃（宋代）

是别且万里，可无书数行。
经过连鄂岳，留滞隔沅湘。
渺渺孤鸿送，悠悠一苇杭。
有怀春水阔，无奈暮云长。
句
吴沆（宋代）

吹断碧云春昼永，落残红雨晓风轻。
次韵和黄江陵重午二绝
项安世（宋代）

门前帖子虫书小，壁上仙人虎脊高。欲起沉疴无旧艾，枕边霜鬓日萧骚。
北平家传成
马廷鸾（宋代）

彼美人兮无古今，挑灯勘史夜沉沉。
昌唐无复浯溪颂，哀郢常多楚泽吟。
麟获自伤王迹息，鹃啼谁念帝魂深。
只今莫唱贞元曲，但忆曾闻正始音。
送长寿黄主簿
卫博（宋代）

黄郎千人英，凛凛霜松姿。邺侯三万卷，载复无遗辞。

十年居太学，辛勤厌朝齑。词场事雄俊，傲睨深丛罴。

再拜天子前，袍笏光陆离。朅来皖水滨，乐哉同襟期。

顾我蓬之心，友娅惭非宜。朝来摆征衫，怅望当分携。

君家闽海陬，去作楚郢归。大哉天宇间，会合固有时。

丈夫志八表，曲士守一涯。锦衣行未暮，鸾桂先高枝。

清润照冰玉，唱和共埙篪。行行得所诣，何必事町畦。

寒江清无波，爱景摇窗扉。衮衮江上山，万象供品题。

还登古石城，往和白雪诗。傥因西飞鸿，寄我长相思。
送陈初道录
陆佃（宋代）

巉岩瘦骨欲成金，云锁三茅洞府深。莫遣桃花流水出，等閒应被客相寻。
病中
林逋（宋代）

遗编坐罢披三豕，小轴行当倦伍禽。
谦肆有徵常遇困，刀圭无状为攻深。
长卿痟渴应难奈，玄晏清羸已不禁。
约缚隐囊聊阁膝，忘怀未得是微吟。
老融放耕图皇甫都护雁图二绝 其一
释居简（宋代）

蓑笠从衡觳觫蕃，暝归晨作俟丰年。诛求莫挠鸡豚社，春雨春寒苦最先。
送赵司马赴蜀州
宋之问（唐代）

饯子西南望，烟绵剑道微。桥寒金雁落，林曙碧鸡飞。

职拜舆方远，仙成履会归。定知和氏璧，遥掩玉轮辉。
减字木兰花（修养十首）
张抡（宋代）

五行颠倒。火里栽莲君莫□。□要东牵。引取青龙来西边。

一阳要候。□□温温光已透。消尽群阴。赫赤金丹色渐深。
坐月诗五首 其一 二月八夜月
邵宝（明代）

此夜看明月，新晴光满庭。草边留雨碧，树杪失烟青。

世事停杯问，书声隔院听。从今渐圆满，夜夜照东亭。
奉和张司谏左掖夜直
郑琰（明代）

汉殿秋生禁柳黄，露融仙掌色苍苍。
铜龙水咽鸡人漏，金象烟销鸟篆香。
云度钟声浮苑树，月临花影上宫墙。
夜闻待诏传天语，法驾明朝幸建章。
颂古十首
释普岩（宋代）

洗肠换骨老芭蕉，拄杖牛来价转高。
卖与买人人不买，翻令平地起波涛。
次韵董伯鲁
洪适（宋代）

读破群书有远谋，逢时便可动凝旒。不辞岩邑千山险，肯作铃斋十日留。

辩舌未容蠡测海，归心已梦蝶为周。松关万一逢佳友，为说相如故倦游。
哭王或庵先生 其二
蒋蘅（清代）

去年残腊日，破寂过吾闾。兄女能依膝，甥孙甫诵书。

酒逢成酿候，梅又试花初。顿扫衡门迹，愁听逼岁除。
中庭霜夜月明如昼效李长吉体
释宝昙（宋代）

庭空若无地，霜月不自寒。
姮娥天上人，腊月犹冰纨。
放开玻璃镜，转向碧玉盘。
人间水晶域，万象梨花团。
骨冷不成寐，起行自槃珊。
巡檐不敢下，恐堕江海宽。
沆瀣入毛骨，清风生肺肝。
有鹤东南来，飞鸣堕我前。
吾与汝仙去，仙家无岁年。
五言小诗三首 其二
朱松（宋代）

散策桥南路，春容最好时。梦回花满眼，犹恐是辛夷。
祀潮州三山神题壁 其三
陈元光（唐代）

孤征东岭表，冒雨一登临。再拜烟雾霁，群峰奎壁森。

独山峰耸阁，中谷水鸣琴。明山卉木翳，遥林云雾深。

瞻庙开明贶，平辽断秽祲。神颫号万籁，列宿献千禽。

树尾扬旌帛，山头旋革金。葵阳烘固介，华露润华簪。

鼎立峥嵘势，钟闻杳霭阴。绾荷据口勾，掬水洗怀襟。

瀑石流觞咏，丰碑驻马吟。三山香火地，万古帝王钦。
送恭叔兄赴省二首 其二
刘宰（宋代）

睎骥长惭马不前，著鞭何意在君先。须惩牛后羞馀子，独占鳌头下九天。

上苑未须誇得意，道山共拟便登仙。虽然富贵浮云等，要使功名在简编。
墙角红梅，九月发花一朵，偶成四绝；时羁狱舍，用「盐」字 其二
张煌言（明代）

奇葩香韵自廉纤，不压冰霜瘦转添；只恐枝头滋味贵，他年调得许多盐。
江中山影与诸子分赋
释今无（明代）

日落轻帆对岸收，空山到插入寒流。人无冷眼看难见，水有微风影更浮。

终古鸿濛忘远近，一般青翠历春秋。蛟龙乘月吹珠起，髣髴身疑在上头。
九日阻雨晚晴二首
陈耆卿（宋代）

秋气重阳故故深，临栏极目一披襟。
紫萸黄菊常年事，冷雨凄风此日心。
节物将迎人易老，尘埃追逐我难任。
笑驱万虑归何有，独自低头课楚吟。
贻世
贯休（唐代）

至理不误物，悠悠自不明。黄金烧欲尽，白发火边生。

苦惑神仙cX，难收日月精。捕风兼系影，信矣不须争。
记梦
项安世（宋代）

共客谈风雅，花边或水边。
胸中无一事，梦里亦欣然。
控郎马酬别萧茂才
郭钰（元代）

控郎马，妾心悲。留郎驻，郎苦辞。少年只愿封侯早，不惜蛾眉镜中老。

银鞍金勒珊瑚鞭，白水青山千里道。控郎马，郎驻鞍。

郎饮莫须尽，酒醒郎衣寒。郎心悬悬五云下，教妾若为控郎马。

马蹄好向御街行，蛾眉不向妆台画。
良月朔郊行问讯梅菊
王迈（宋代）

夜半渐惊风作恶，朝来賸喜月为良。
知梅有意商量雪，问菊何谋淮备霜。
和靖未吟先得趣，渊明欲断己无肠。
物情荣悴胡关我，独酌悠然寓醉乡。
石门
顾熙（清代）

龙山何郁盘，蕴秀在深谷。石门阖何年，千古秘仙躅。

兴到来寻幽，登临仗筇竹。徘徊绝蹬闲，竦然骇心目。

伊阙隐苔青，龙门挂藤绿。旁侧涧环流，几尺泻飞瀑。

更听涛声来，参天荫乔木。憩息淡忘归，悠悠寡所欲。
送人南归
李益（唐代）

人言下江疾，君道下江迟。五月江路恶，南风惊浪时。

应知近家喜，还有异乡悲。无奈孤舟夕，山歌闻竹枝。
赤崁城 其一
李友棠（清代）

城府开朝旭，川流世界东。楼台山色里，鼓角水声中。

鸟坠炎洲气，猿吟暮岭风。升攀重阁迥，极望碧鸿濛。
泛湖
释绍嵩（宋代）

六月西湖锦绣乡，新诗满眼费平章。
移舟水溅差差绿，吹面轻风与送香。
初除尚书郎，脱刺史绯
白居易（唐代）

亲宾相贺闻何如？服色恩光尽反初。
头白喜抛黄草峡，眼明惊拆紫泥书。
便留朱绂还铃阁，却着青袍侍玉除。
无奈娇痴三岁女，绕腰啼哭觅银鱼。
閒居杂咏三十二首·目
陈淳（宋代）

目所以司视，视正乃为明。
非礼谨勿睹，睹之则为盲。
送陈黄门惇贤送父还乡
罗钦顺（明代）

安车稳就金陵养，紫诰新貤近侍封。正喜德星移照远，忽闻归兴逼秋浓。

银鞍晚巷离亭雨，綵服晨窗别岸钟。此去亦知宽告在，寿筵无日不从容。
和东林湛堂禅师喜雪韵五首 其二
袁燮（宋代）

祈祷精诚觊上通，嘉祥未与去年同。老怀日夜忧无奈，安得寒花屡舞风。
和曹西溆明月楼韵
王柏（宋代）

宣和栋宇镇东城，平野苍然一眺明。
叠嶂有情宜晚对，两溪无奈向西倾。
招邀风月标严句，麾斥云烟醒鲁楹。
谁倚阑干来点检，渡头终日有舟横。
再过梁山泊有怀观志能 其一
萨都剌（元代）

故人同出不同归，云水微茫入梦思。记得题诗向芦叶，满湖风雨似来时。
和鲁如晦春日过定远山口
王之道（宋代）

雨足塍塍水，春晴处处花。
畏涂双只堠，荒戍两三家。
心折朝鸣鹿，魂惊暮集鸦。
想君行役苦，愁蹙不成嗟。
府学二生求诗
释宝昙（宋代）

翠柏阴中古泮林，诸生丛里两南金。
君今肯山渊骞右，我亦情知籍湜心。
有一茎齑斯可饱，无三万轴若为禁。
明朝我亦东南去，莫雨江湖尽处寻。
柬龚立道
周南（宋代）

不课木奴千树入，却夸蠹简百年余。
先生不要金花帖，只借耕田觅饭书。
梅花二首 其二
谢翱（宋代）

吹老单于月一痕，江南知是几黄昏。水仙冷落琼花死，祇有南枝尚返魂。
句
元绛（宋代）

使君麾盖傲烟霞。
郡学八景 其四 杏坛
皇甫汸（明代）

瑶坛茂文杏，得地岁华深。时有青衿子，横经坐晚阴。
秋雨未已客怀不佳夜诵少陵遣兴诗至生涯能几
章甫（宋代）

逆旅故人少，今秋风雨多。
禾头欲生耳，农夫空悲歌。
饥肠望一饱，嗷嗷同雁鹅。
临风不把酒，奈此菊花何。
王维瞻塔山归隐图
刘珝（明代）

白发催人不肯饶，辞官归去伴渔樵。青山如画曾相识，黄鹄高渔未可招。

束我旧书还旧隐，看他尘世竞尘嚣。池头有子当年少，染翰时时献帝尧。
次韵梁守登富览亭
林季仲（宋代）

朝来爽气自横空，蹑屐宁须学谢公。
似此江山何处有，合分风月与人同。
消磨万古潮声里，摇兀千林酒浪中。
欲和阳春无好语，尊前莫笑嗫嚅翁。
入山登绝顶望珠林故里
刘崧（元代）

十载安危此地分，豺狼一旦自成群。烽烟江上愁回首，只向深山望白云。
再次前韵二首
陈造（宋代）

解缆征涂一怆神，房陵十舍望西秦。
苦无勋业裨昭代，久分江湖着老身。
三楚上游常定伯，六朝陈迹渺愁人。
不缘挽仰悲凉甚，可博临风得句新。
解语花 题美人捧茶
王世贞（明代）

中泠乍汲，谷雨初收，宝鼎松声细。柳腰娇倚。薰笼畔、斗把碧旗碾试。

兰芽玉蕊。勾引出、清风一缕。颦翠蛾、斜捧金瓯，暗送春山意。

微袅露鬟云髻。瑞龙涎犹自，沾恋纤指。流莺新脆。

低低道、卯酒可醒还起。双鬟小婢。越显得、那人清丽。

临饮时、须索先尝，添取樱桃味。
李茂嘉寄茶 其二
孙觌（宋代）

大瓢贮月泻银瓶，瑟瑟松风入坐鸣。拟把金钗候汤眼，睡魔先已树降旌。
赠张师
陈振甫（宋代）

富贵不可絷，潇然脱尘羁。
神气自涵养，岩壑方栖迟。
山中有宰相，物外多仙师。
蓬莱定不达，节操请坚持。
酷相思 闺情
姚凤翙（清代）

清夜寒蛩吟草树。秋雨缠绵彻曙。恨惊回好梦、无寻处。

偏迷却、郎来路。不迷却、愁来路。欲寄相思千万缕。

好倩宾鸿住。把泪磨残墨、题新句。书去也、神随去，神去也、愁难去。
送人入馆阁
李之仪（宋代）

天禄峥嵘北斗齐，享穷人欲去无梯。自非终贾名偏重，祇恐蓬瀛到却迷。

铅椠异时森杞梓，功名他日看虹蜺。中朝若问姑溪老，但道摧颓一木鸡。
十二时慢
朱雍（宋代）

粉痕轻、谢池泛玉，波暖琉璃初暖。睹靓芳、尘冥春浦，水曲漪生遥岸。麝气柔、云容影淡，正日边寒浅。闲院寂，幽管声中，万感并生，心事曾陪琼宴。

春暗南枝依旧，但得当时缱绻。昼永乱英，缤纷解佩，映人轻盈面。香暗酒醒处，年年共副良愿。
昭君辞
沈约（南北朝）

朝发披香殿，夕济汾阴河。
于兹怀九逝，自此敛双蛾。
沾妆如湛怀，绕臆状流波。
日见奔沙起，稍觉转蓬多。
朔风犯肌骨，非直伤绮罗。
衔涕试南望，关山郁嵯峨。
始作阳春曲，终成苦寒歌。
惟有三五夜，明月暂经过。
和皓文二绝
林逋（宋代）

李杜风骚少得朋，将坛高筑竟谁登。
林萝寂寂湖山好，月下敲门只有僧。
西捷口号
谢举廉（宋代）

圣明陛下如先帝，斗国谋臣似召公。
不遗毛嫱嫔漠北，只将魏尚守云中。
百年境土逡巡复，万里窠巢指顾空。
今日版图非昔日，玉关西有岭名葱。
次颜博士游紫罗洞五首
李若水（宋代）

自怜无骨可封侯，漫来学省陪英游。
逸兴未忘河朔饮，羁踪已分周南留。
久负云山竟缘底，百指饥寒良坐此。
鬓毛苍苍已难拣，何时却到云山里。
休问归囊金有无，采芝酌水延朝晡。
未要学仙跨威凤，况有作诗嘲训狐。
藜杖芒鞋乐复乐，老藤悬花当罗幕。
月明须上最高峰，横竹一声秋万壑。
施子持册索书近体喜缀二首 其一
皇甫汸（明代）

汉庭儒术有施雠，终岁谈经了不休。把手青门何以赠，但言笔札欲相留。
寄卢少尹
白居易（唐代）

老诲心不乱，庄戒形太劳。生命既能保，死籍亦可逃。

嘉肴与旨酒，信是腐肠膏。艳声与丽色，真为伐性刀。

补养在积功，如裘集众毛。将欲致千里，可得差一毫。

颜回何为者，簟瓢才自给。肥醲不到口，年不登三十。

张苍何为者，染爱浩无际。妾媵填后房，竟寿百馀岁。

苍寿有何德，回夭有何辜。谁谓具圣体，不如肥瓠躯。

遂使世俗心，多疑仙道书。寄问卢先生，此理当何如。
李白谪仙诗此诗或谓李白作
苏轼（宋代）

我居青空里，君隐黄埃中。
声形不相吊，心事难形容。
欲乘明月光，访君开素怀。
天杯饮清露，展翼登蓬莱。
佳人持玉尺，度君多少才。
玉尺不可尽，君才无时休。
对面一笑语，共蹑金鳌头。
绛宫楼阙百千仞，霞衣谁与云烟浮。
满江红（夷则宫、俗名仙吕宫淀山湖）
吴文英（宋代）

云气楼台，分一派、沧浪翠蓬。开小景、玉盆寒浸，巧石盘松。风送流花时过岸，浪摇晴练欲飞空。算鲛宫、祗隔一红尘，无路通。

神女驾，凌晓风。明月佩，响丁东。对两蛾犹锁，怨绿烟中。秋色未教飞尽雁，夕阳长是坠疏钟。又一声、欸乃过前岩，移钓篷。
暮春山中
张嵲（宋代）

经时避地隐苍岩，世虑忘来万事堪。
日暮独行南涧侧，遥依疏树望晴岚。
送高司直寻封阆州
杜甫（唐代）

丹雀衔书来，暮栖何乡树。骅骝事天子，辛苦在道路。

司直非冗事，荒山甚无趣。借问泛舟人，胡为入云雾。

与子姻娅间，既亲亦有故。万里长江边，邂逅一相遇。

长卿消渴再，公干沉绵屡。清谈慰老夫，开卷得佳句。

时见文章士，欣然澹情素。伏枕闻别离，畴能忍漂寓。

良会苦短促，溪行水奔注。熊罴咆空林，游子慎驰骛。

西谒巴中侯，艰险如跬步。主人不世才，先帝常特顾。

拔为天军佐，崇大王法度。淮海生清风，南翁尚思慕。

公宫造广厦，木石乃无数。初闻伐松柏，犹卧天一柱。

我瘦书不成，成字读亦误。为我问故人，劳心练征戍。
送常熟钱尉
宋庠（宋代）

吏最三年集，僚英一尉沈。
清壶人映玉，勋券庙藏金。
夕馆淮蟾度，春篙楚汰深。
王孙情几许，芳草遍天浔。
五月二十八日四绝 其三
舒岳祥（宋代）

雨来元有路，风过本无痕。小立清溪曲，攲眠白石根。
独舫轩
释智愚（宋代）

踪迹浑如漾绿漪，画桡曾不近渔矶。
有时梦落秋江去，短笛横吹戴月归。
冬日族祖虞卿华玉携榼过淡圃家大人及从弟嘉敬实同集体赋得隈字
欧必元（明代）

门巷萧条昼不开，茅斋寄在小墙隈。一尊坐合千林色，三径偏宜二仲来。

绕屋藤萝悬翠壁，经霜菊蕊点苍苔。相逢不饮成何事，那见东流去复回。
春望寄王涔阳
刘长卿（唐代）

清明别后雨晴时，极浦空颦一望眉。湖畔春山烟点点，

云中远望墨离离。依微水戍闻钲鼓，掩映沙村见酒旗。

风暖草长愁自醉，行吟无处寄相思。
清风亭
米恁（宋代）

断碑残画字昏朦，应是山高气似虹。
我自笔头如许涩，恨无好句傍清风。
汉宫春 已卯冬日同魏子一子存蒋亭彦兄弟家子闲舟吴门用辛韵
曹尔堪（清代）

一叶孤舟，忆昨宵帆缓，才到桐庐。今朝浮白相赏，不舆家殊。

呼庐豪快，严觞政、杯斝难疏。船蓬外，阴云作雪，灯前寒夜偏无。

岁岁吴闾风景，但樯停舣似，妓少花如。惟是酣馀笔墨，为尔为余。

清樽欲散，尽分颁、浊酒残鲈。红笺有，画师巨董，字临王右军书。
丹阳道中流寓人
张蕴（宋代）

累土编茅古制庳，官田种秫得沽私。
自言身健无徭役，犹胜平生江北时。
悼山谷五首 其三
释德洪（宋代）

自顾面无四目，何止心雄万夫。和得灵源雅曲，绣繻更绾流苏。
层楼晚眺
萨都剌（元代）

广寒世界夜迢迢，醉拍阑干酒易消。
河汉入楼天不夜，江风吹月海初潮。
光摇翠幕金莲炬，梦断凉云碧玉箫。
休唱当时《后庭曲》，六朝宫殿草萧萧。
诗偈 其四十三
庞蕴（唐代）

余家久住山，早已离城市。草屋有三间，一间长丈二。

一间安葛五，一间尘六四。余家自内房，终日閒无事。

昨因黑月二十五，初夜饮酒醉。两人相浑杂，种种调言气。

余家不奈烦，放火烧屋积。葛五成灰烬，尘六无一二。

有物荡净尽，惟馀空闲地。自身赤裸裸，体上无衣被。

更莫忧盗贼，逍遥安乐睡。一等被火烧，同行不同利。
送张和叔兼简鲁直
秦观（宋代）

汝南如一器，百千聚飞蚊。
终然鼓狂闹，啾啾竟谁闻。
议郎盛德後，清修继先芬。
未试霹雳手，低回从此君。
学官冷於水，虀盐度朝曛。
间蒙相暖热，破忧发孤欣。
君今又复去，冀北遂空群。
岂无一樽酒，谁与通殷勤。
大梁多豪英，故人满青云。
为谢黄叔度，鬓毛今白纷。
三月晦日出郊游衍偶诵唐人诗三月正当三十日因用为起 其七
王立道（明代）

三月正当三十日，落花寂寂对閒门。莫言春尽浑无事，分菊移葵事更繁。
题西渠水亭 其三
朱浙（明代）

月上潮生风自来，主人爱客清尊开。漫游信脚浑无定，打话高亭更此回。
罗敷东馆亭下流泉云至前山拥咽经岁移时掬弄惆怅成章
李郢（唐代）

看山亭下小鸣泉，呜咽难通亦可怜。

惆怅无人为疏凿，拥愁含恨过年年。
青溪主客歌
汪崇亮（宋代）

野王手奏淮淝捷，门外归来有旌节。
伸眉一笑紫髯秋，袖中犹挟柯亭月。
山阴主人载雪舟，掀篷系缆青溪头。
平生耳热欠一识，若为牵挽行云留。
一声横玉西风里，芦花不动鸥飞起。
马蹄依旧入青山，柳梢浸月天如水。
送琴遂还楚东
方岳（宋代）

脚根踏地袈裟破，鼻孔撩天拄杖横。
归扫秋云趺足坐，荻花半落晚风晴。
偈颂七十二首
释祖钦（宋代）

云重重又水重重，步不曾移到九峰。
远涉若还言不易，主人却在半途中。
述山贫诗
袁伯文（宋代）

佣涤倦闾闬，耕牧惫松丘。制荷依露壑，搴若逗霜洲。

鬓垂惊年素，肤耗盈带忧。幸有深栖性，幽山可以留。
故谏议大夫鲜于公欲作新堂以传世谱名曰卓绝
李廌（宋代）

隐居嗣徽猷，超世得古学。
行藏合用舍，闻见守约卓。
清风激颓波，精义兴後觉。
天子不得臣，鸿飞敻何邈。
双溪
释绍昙（宋代）

朝宗正派竞分支，那个源头肯放低。堪笑截流人不荐，从东过了又从西。
春日杂言十一首 其六
赵蕃（宋代）

旧时曾咏木兰幽，旧藁飘零莫自收。老境不妨花固发，人今白尽十分头。
九月八日罗康洲宗伯黄仪庭司成田钟台宫谕习豫南司成会集朝天宫道院
于慎行（明代）

仙台邻上苑，路出冶城边。暝落珠宫雨，寒飞玉树烟。

雁来秋水外，人醉菊花前。明日还重九，萸觞可更传。
水仙花四首 其一
杨万里（宋代）

江妃虚却蕊珠宫，银汉仙人谪此中。偶趁月明波上戏，一身冰雪舞春风。
徐子容薜荔园十二咏 其四 风竹轩
薛蕙（明代）

绿竹自便娟，复值微风集。暝色飒将寒，秋声辍还急。

琅玕欹易折，翠羽纷难拾。幽人最惆怅，揽衣空伫立。